1f231574e38d49cff675b99e3df25492
### Πως πάω στη Μονεμβασιά;


travelmyth.gr
2021.10

Όσοι επιθυμούν να ταξιδέψουν στη Μονεμβασιά, μπορούν να φτάσουν στην περιοχή είτε **οδικώς** είτε **ακτοπλοϊκώς**.  

  

1. Οδικώς  

Προκειμένου να φτάσετε στη Μονεμβασιά από την [Αθήνα](https://www.travelmyth.gr/αθηνα/ξενοδοχεια) μπορείτε να ακολουθήσετε τον αυτοκινητόδρομο Α7 που περνά από την [Κόρινθο](https://www.travelmyth.gr/κορινθος-πελοποννησος/ξενοδοχεια) και την [Τρίπολη](https://www.travelmyth.gr/τριπολη-αρκαδια/ξενοδοχεια). Από την Τρίπολη θα ακολουθήσετε την έξοδο προς [Σπάρτη](https://www.travelmyth.gr/σπαρτη/ξενοδοχεια) και μόλις φτάσετε εκεί θα πάρετε τον περιφερειακό και θα ακολουθήσετε τις ταμπέλες που οδηγούν προς Μονεμβασιά.  

  

Εναλλακτικά, μπορείτε να ακολουθήσετε την παραθαλάσσια διαδρομή αμέσως μετά την Κόρινθο, η οποία περνά από το [Άργος](https://www.travelmyth.gr/αργος/ξενοδοχεια), το [Άστρος](https://www.travelmyth.gr/αστρος/ξενοδοχεια) και το [Λεωνίδιο](https://www.travelmyth.gr/λεωνιδιο/ξενοδοχεια) και καταλήγει στη Μονεμβασιά. Η διαδρομή αυτή είναι πιο μακριά, καθώς διαρκεί περίπου 5 ώρες από την Αθήνα, θα έχετε όμως τη δυνατότητα να απολαύσετε τη θέα που προσφέρει η παραθαλάσσια αυτή διαδρομή.  

  

Εκτός από αυτοκίνητο, μπορείτε επίσης να φτάσετε στη Μονεμβασιά και με λεωφορείο ΚΤΕΛ. Τα λεωφορεία αναχωρούν από τα ΚΤΕΛ Κηφισού της Αθήνας καθημερινά.  

  

Τα δύο πιο κοντινά αεροδρόμια στη Μονεμβασιά είναι της [Καλαμάτας](https://www.travelmyth.gr/καλαματα/ξενοδοχεια) και της Αθήνας, οπότε μπορείτε να μεταβείτε σε κάποια από τις πόλεις αυτές **με αεροπλάνο**, και στη συνέχεια να πάρετε λεωφορείο για να φτάσετε στη Μονεμβασιά.  

  

2. Ακτοπλοϊκώς  

Κατά τη διάρκεια του καλοκαιριού, μπορείτε να ταξιδέψετε στη Μονεμβασιά και ακτοπλοϊκώς από το λιμάνι του [Πειραιά](https://www.travelmyth.gr/πειραιας/ξενοδοχεια), απ' όπου αναχωρεί το φέρι μποτ "Βιντσέντζος Κορνάρος" κάθε Παρασκευή. Το ταξίδι διαρκεί περίπου 5,30 ώρες.



aa114b61a2511de83066776146efaddd
### Που να μείνω στη Μονεμβασιά;


travelmyth.gr
2021.10

Η Μονεμβασιά διαθέτει πλήθος επιλογών διαμονής για κάθε επισκέπτη, από παραδοσιακά καταλύματα μέχρι πολυτελή ξενοδοχεία.  

  

Από έναν γραφικό και παραμυθένιο προορισμό όπως η Μονεμβασιά δεν θα μπορούσαν να λείπουν τα [ξενοδοχεία σε στυλ μπουτίκ](https://www.travelmyth.gr/μονεμβασια/ξενοδοχεια/μπουτικ), τα [πολυτελή ξενοδοχεία](https://www.travelmyth.gr/μονεμβασια/ξενοδοχεια/πολυτελη) κυρίως μέσα στο χώρο του κάστρου, αλλά και το μοναδικό [ξενοδοχείο-κάστρο](https://www.travelmyth.gr/μονεμβασια/ξενοδοχεια/καστρα) στην περιοχή.  

  

Εάν πάλι προτιμάτε κάποιο [μικρό κατάλυμα](https://www.travelmyth.gr/μονεμβασια/ξενοδοχεια/μικρα) με λίγα δωμάτια, τότε οι επιλογές σας είναι αρκετές, ενώ ακόμα κι αν ταξιδεύετε με την [οικογένεια](https://www.travelmyth.gr/μονεμβασια/ξενοδοχεια/για_οικογενειες) ή το [κατοικίδιό](https://www.travelmyth.gr/μονεμβασια/ξενοδοχεια/δεχονται_σκυλους) σας, θα μπορέσετε να βρείτε το κατάλληλο ξενοδοχείο που θα ανταποκρίνεται στις ανάγκες σας. Κι ας μην ξεχνάμε πως η Μονεμβασιά είναι ένας ιδανικός προορισμός για ζευγάρια, οπότε θα βρείτε και πολλά [ρομαντικά ξενοδοχεία](https://www.travelmyth.gr/μονεμβασια/ξενοδοχεια/ρομαντικα) ιδανικά [για νεόνυμφους](https://www.travelmyth.gr/μονεμβασια/ξενοδοχεια/για_νιοπαντρους) όπου μπορείτε να περάσετε αξέχαστες στιγμές με το άλλο σας μισό.



f423b556b0a1a51b22ce7e31f1c248cc
### Ποια μέρη έχει η Μονεμβασιά;


travelmyth.gr
2021.10

Η γραφική πόλη της Μονεμβασιάς αποτελείται από δύο μέρη, την **Κάτω Πόλη** ή αλλιώς Παλιά Πόλη, η οποία βρίσκεται στο νοτιοανατολικό μέρος του βράχου, και την **Άνω Πόλη** ή αλλιώς Γουλά, η οποία βρίσκεται κοντά στην κορυφή του βράχου και σήμερα είναι ακατοίκητη. Οι δύο πόλεις συνδέονται μεταξύ τους με μία σκάλα η οποία είναι λαξευμένη πάνω στο βράχο.



bcbffe974c04685e33b892b517bdddd9
### Ποια είναι τα αξιοθέατα στη Μονεμβασιά;


travelmyth.gr
2021.10

Η Μονεμβασιά με τον χαρακτηριστικό βράχο που υψώνεται επιβλητικά καταμεσής της πόλης, πρόκειται για μία περιοχή βουτηγμένη στην ιστορία, καθώς κάθε πολιτισμός που έζησε στα εδάφη της έχει αφήσει και το στίγμα του, από την εποχή του Βυζαντίου μέχρι την Ενετοκρατία και την Τουρκοκρατία. Θα έχετε επομένως την ευκαιρία να επισκεφθείτε διάφορα ιστορικά και πολιτιστικά αξιοθέατα, μέσα από τα οποία θα γνωρίσετε καλύτερα τη Μονεμβασιά και την ιστορία της.  

  

Το **Κάστρο της Μονεμβασιάς** αποτελεί αναμφίβολα το σήμα κατατεθέν της πόλης, καθώς χτίστηκε κατά τον 6ο μ.Χ. αιώνα και χώρισε τον οικισμό μέσα από τα τείχη σε τρία σημεία: την Ακρόπολη, την Άνω Πόλη και την Κάτω Πόλη.  

  

Στην κεντρική πλατεία του Κάστρου βρίσκεται ο **Μητροπολίτικος Ναός του Ελκομένου Χριστού**, ο οποίος χρονολογείται αρχικά από τον 6ο με 7ο αιώνα, ενώ τμήματά του προστέθηκαν αργότερα, κατά τον 12ο και τον 16ο αιώνα. Ο ναός αυτός φιλοξενεί διάφορες μεταβυζαντινές εικόνες του 17ου αιώνα, όπως ο Ελκόμενος Χριστός που του έχει δώσει και το όνομά του. Η είσοδος στο ναό είναι δωρεάν. Στο χώρου του Ναού αυτού, σε ένα ιστορικό και διατηρητέο κτίριο που παλαιότερα ήταν τζαμί, στεγάζεται η **Αρχαιολογική Συλλογή της Μονεμβασιάς**, η οποία παρουσιάζει διάφορα αρχαιολογικά ευρήματα από τα παλαιοχριστιανικά χρόνια μέχρι και την εποχή της Τουρκοκρατίας.  

  

Στην Κάτω Πόλη που βρίσκεται μέσα στο χώρο του Κάστρου θα συναντήσετε και το **Ναό της Παναγίας Μυρτιδιώτισσας**, γνωστής και ως Παναγία η Κρητικιά, η οποία χτίστηκε κατά τον 17ο αιώνα. Το επιχρυσωμένο τέμπλο του ναού με τα αναγεννησιακά χαρακτηριστικά αποτελούσε αρχικά μέρος του ναού του Ελκομένου Χριστού.  

  

Μπορείτε ακόμα να επισκεφθείτε την **Οικία Γιάννη Ρίτσου**, του πασίγνωστου Έλληνα ποιητή που γεννήθηκε και μεγάλωσε στη Μονεμβασιά και εξυμνεί τον τόπο αυτό στα γραπτά του. Το σπίτι του βρίσκεται σε απόσταση περίπου 150 μέτρων από την κεντρική είσοδο της πόλης, ενώ στο εξωτερικό του μέρος βρίσκεται και η προτομή του ποιητή. Η πετρόκτιστη **Οικία της Ρεβέκκας Μαστραποστόλη** είναι ένα από τα πιο χαρακτηριστικά βυζαντινά οικίσματα της περιοχής και αξίζει επίσης να το επισκεφθείτε.  

  

Αφού ολοκληρώσετε την εξερεύνησή σας, μπορείτε να κατευθυνθείτε προς την **Άνω Πόλη**, η οποία είναι ακατοίκητη, διαθέτει όμως διάφορα αξιοθέατα και ιστορικά μνημεία που αξίζει να δείτε και από κοντά. Ένα από τα σημαντικότερα και εντυπωσιακότερα κτίρια της Άνω Πόλης είναι αναμφίβολα η **Αγία Σοφία ή αλλιώς Παναγία Οδηγήτρια**, ένας ναός που χτίστηκε τον 12ο αιώνα ως αντίγραφο της Αγίας Σοφίας στην Κωνσταντινούπολη.



6ea613e74c166b2a2eac38c08e84faee
### Ποιες παραλίες έχει η Μονεμβασιά;


travelmyth.gr
2021.10

Η Μονεμβασιά είναι μία γραφική περιοχή που σας ταξιδεύει πίσω στο χρόνο με τα ειδυλλιακά τοπία και τα πετρόχτιστα σπίτια της, διαθέτει όμως και παραλίες οι οποίες έχουν βραβευτεί με Γαλάζια Σημαία και σας επιτρέπουν να απολαύσετε μία δροσιστική βουτιά σε ένα τοπίο απαράμιλλης φυσικής ομορφιάς.  

  

Μία από τις πιο γνωστές παραλίες της Μονεμβασιάς είναι το **Πορτέλο**, που βρίσκεται ακριβώς κάτω από τα τείχη του Κάστρου και προσφέρει υπέροχη θέα. Η παραλία αυτή διαθέτει βότσαλο και βράχια και είναι προσβάσιμη με τα πόδια. Στο δρόμο που οδηγεί στη Νέα Πόλη της Μονεμβασιάς θα συναντήσετε την παραλία **Κουρκούλα**, η οποία είναι μικρή και κλειστή από τις τρεις πλευρές της, δίνοντας την αίσθηση πως κολυμπάτε σε μία φυσική πισίνα. Μπορείτε να φτάσετε στην παραλία είτε με τα πόδια είτε με λεωφορείο.  

  

Η παραλία **Κάκαβος** βρίσκεται στο αριστερό τμήμα της γέφυρας που ενώνει την καστροπολιτεία της Μονεμβασιάς με την ηπειρωτική χώρα, ενώ ολόγυρά της θα συναντήσετε ταβέρνες, καφετέριες και μπαρ. Η παραλία αυτή διαθέτει ψιλό βότσαλο, μερικές ξαπλώστρες και ομπρέλες και είναι κατάλληλη για παιδιά.  

  

Αξίζει επίσης να επισκεφθείτε την παραλία **Πορί**, η οποία βρίσκεται περίπου 4 χλμ. από τη Νέα Πόλη της Μονεμβασιάς και θεωρείται μία από τις καλύτερες παραλίες της Πελοποννήσου. Πρόκειται για μία μεγάλη και οργανωμένη παραλία με άμμο, φυσική σκιά από πεύκα και αρμυρίκια αλλά και υπέροχη θέα στο Κάστρο της Μονεμβασιάς.  

  

Μερικές ακόμη παραλίες που βρίσκονται έως και 10 χλμ. από την πόλη της Μονεμβασιάς αλλά αξίζει να τις επισκεφθείτε εάν βρεθείτε στην περιοχή είναι ο **Ξιφίας**, τα **Αμπελάκια**, η **Καστέλλα** και ο **Άγιος Φωκάς**.



752899049267e204e0b5101c7154f5f1
### Τι δραστηριότητες μπορώ να κάνω στη Μονεμβασιά;


travelmyth.gr
2021.10

Εκτός από πλούσια ιστορία και γραφικά σοκάκια, η Μονεμβασιά είναι ένας ιδανικός προορισμός και για όσους λατρεύουν τις εξωτερικές δραστηριότητες και σπορ.  

  

Μία δημοφιλής δραστηριότητα είναι η **πεζοπορία**, καθώς στη Μονεμβασιά θα συναντήσετε διάφορες διαδρομές και μονοπάτια για επισκέπτες κάθε ηλικίας. Μπορείτε επίσης να προσλάβετε και κάποιον οδηγό, αλλά και να συνδυάσετε την εξερεύνηση των φυσικών τοπίων της περιοχής με κάποιο αξιοθέατο ή στάση σε κάποια παραλία.  

  

Μπορείτε ακόμα να κάνετε **ορεινή ποδηλασία** αλλά και **ποδηλασία trekking**, καθώς προσφέρονται διαδρομές τόσο σε άσφαλτο όσο και σε χωματόδρομο, ανάλογα με τον βαθμό δυσκολίας που επιθυμείτε. Στην πόλη θα βρείτε μέρη για να ενοικιάσετε ποδήλατο, ενώ διοργανώνονται και εξορμήσεις σε γκρουπ.  

  

Στη Μονεμβασιά υπάρχουν δύο αναρριχητικά κέντρα, οπότε η **αναρρίχηση** είναι μία ακόμη δραστηριότητα που μπορείτε να κάνετε, ενώ και οι **καταδύσεις** θα σας συναρπάσουν και θα σας δώσουν την ευκαιρία να εξερευνήσετε το βυθό της περιοχής. Το κέντρο καταδύσεων της πόλης προσφέρει εξοπλισμό αλλά και μαθήματα τόσο σε ενήλικες όσο και σε παιδιά.  

  

Τέλος, εάν επιθυμείτε κάποια δραστηριότητα λίγο διαφορετική, μπορείτε να κάνετε **δοκιμή κρασιού**, καθώς η Μονεμβασιά ήταν πάντα δημοφιλής για τις εκλεκτές ποικιλίες κρασιών που παρήγαγε.



1006983eeb81c9b42dbd50d585b103e2
### Που να πάω στη Μονεμβασιά;


travelmyth.gr
2021.10

Ως μία περιοχή που μοιάζει βγαλμένη από παραμύθι, η Μονεμβασιά διαθέτει πλούσια ιστορία και πολιτισμικά στοιχεία που σας καλεί να τα εξερευνήσετε.  

  

Το **Κάστρο της Μονεμβασιάς** είναι ένα από τα χαρακτηριστικά στοιχεία της περιοχής αλλά και μία από τις πιο εντυπωσιακές καστροπολιτείες της Ελλάδας. Χτισμένη πάνω στο βράχο, η καστροπολιτεία περιλαμβάνει την Κάτω Πόλη και την Άνω Πόλη, η οποία σήμερα παραμένει ακατοίκητη. Μπορείτε να κάνετε **βόλτα στα γραφικά και παραδοσιακά σοκάκια της Κάτω Πόλης**, να επισκεφθείτε τους **ναούς και τα αξιοθέατα** που βρίσκονται εκεί, όπως ο Ναός του Ελκομένου Χριστού και η Οικία του ποιητή Γιάννη Ρίτσου, κι έπειτα να κατευθυνθείτε προς την **Άνω Πόλη**, όπου θα συναντήσετε διάφορα ερείπια αλλά και το Ναό της Αγίας Σοφίας ή της Παναγίας της Οδηγήτριας, έναν από τους σημαντικότερους ναούς στην Πελοπόννησο. Τα αυτοκίνητα δεν επιτρέπονται μέσα στο χώρο του κάστρου, οπότε θα χρειαστεί να εξερευνήσετε τα σοκάκια και τα αξιοθέατά του με τα πόδια.  

  

Στη συνέχεια, μπορείτε να κάνετε μία στάση στις **υπέροχες και πεντακάθαρες παραλίες της περιοχής**, όπως το Πορτέλο, το οποίο βρίσκεται ακριβώς κάτω από το Κάστρο, αλλά και τις παραλίες Κάκαβος και Κουρκούλα, οι οποίες βρίσκονται προς τη γέφυρα που οδηγεί στη Νέα Πόλη της Μονεμβασιάς.  

  

Όσον αφορά στη διασκέδαση, στην περιοχή του Κάστρου θα συναντήσετε πολλά **μπαρ** όπου μπορείτε να απολαύσετε το ποτό σας σε συνδυασμό με την εκπληκτική ατμόσφαιρα, ενώ τόσο η κεντρική πλατεία όσο και η περιοχή μετά τη γέφυρα κοντά στις παραλίες ή το λιμάνι διαθέτουν καφετέριες όπου μπορείτε να χαλαρώσετε πίνοντας τον καφέ σας ή δοκιμάζοντας τις τοπικές λιχουδιές.



9dbcff153a0f4040f5972bda03f20fa8
### Τι γεύσεις να δοκιμάσω στη Μονεμβασιά;


travelmyth.gr
2021.10

Στη Μονεμβασιά θα έχετε την ευκαιρία να δοκιμάσετε μία πληθώρα τοπικών γεύσεων και παραδοσιακών προϊόντων, όπως τα χειροποίητα ζυμαρικά **γκόγκες**, τα **σαΐτια**, που πρόκειται για τηγανιτές πίτες με μυρωδικά και τυρί, αλλά και τα **ραφιόλια**, δηλαδή ένα είδος καλτσουνιών με χειροποίητο φύλλο, λικέρ μαστίχας, αμύγδαλο και ανθόνερο.  

  

Μην παραλείψετε να δοκιμάσετε και τους **σαμουσάδες**, που είναι ένα γλυκό σιροπιαστό με σουσάμι, αμύγδαλο, μοσχοκάρυδο και κανελογαρύφαλλο, όπως και τα διάφορα **αμυγδαλωτά**. Η Μονεμβασιά φημίζεται και για τα κρασιά της, και ιδιαίτερα για τον **Μαλβάζιο Οίνο**, ο οποίος μπορεί να μην παράγεται πια στην περιοχή, θα συναντήσετε όμως μία μεγάλη **ποικιλία λευκών αλλά και κόκκινων κρασιών** για να συνοδεύσετε το γεύμα σας.



4fc6089c4e234687ed476a6f70d44967
### Που βρίσκεται η Μονεμβασιά;


travelmyth.gr
2021.10

Η Μονεμβασιά βρίσκεται στη νοτιοανατολική ακτή της [Πελοποννήσου](https://www.travelmyth.gr/πελοποννησος/ξενοδοχεια), στα ανατολικά παράλια του Μυρτώου Πελάγους.



b9f8d4b8175a42467d21423c4cc041dd
### Που ανήκει η Μονεμβασιά;


travelmyth.gr
2021.10

Η Μονεμβασιά ανήκει στο Νομό Λακωνίας και στο Δήμο Μονεμβασιάς.



4cb272106934ed7b3c5acb6e3637046f
### Ποιος είναι ο πληθυσμός της Μονεμβασιάς;


travelmyth.gr
2021.10

Σύμφωνα με την απογραφή του 2011, ο πληθυσμός της Μονεμβασιάς ανέρχεται στους 1.418 κατοίκους.


